b'\n_START_ARTICLE_\nEmmerich Sch\xc3\xa4ffer\n_START_SECTION_\ninterviu\xc2\xa0:  Emmerich Sch\xc3\xa4ffer - O fi\xc8\x99\xc4\x83 pe lun\xc4\x83\n_START_PARAGRAPH_\nde Adina Darian_NEWLINE_\xe2\x80\x94 M-am n\xc4\x83scut \xc3\xaentr-un ora\xc8\x99 frumos, cel mai frumos. \xc3\x8entr-un an \xc3\xaen care nu au fost evenimente prea importante, dar \xc3\xaentr-un anotimp care-mi place \xc8\x99i ast\xc4\x83zi \xe2\x80\x94 toamna._NEWLINE_Este r\xc4\x83spunsul lui  la \xc3\xaentrebarea nr. 1: ziua, luna, data \xc8\x99i locul na\xc8\x99terii, care deschide \xc3\xaen 99 la sut\xc4\x83 din cazuri rubrica noastr\xc4\x83. R\xc4\x83spunsul mai exact este: 10 octombrie 1931, Timi\xc8\x99oara._NEWLINE_Preg\xc4\x83tirea profesional\xc4\x83_NEWLINE_\xe2\x80\x94 \xc8\x98coala tot la Timi\xc8\x99oara am f\xc4\x83cut-o. \xc8\x98coal\xc4\x83 pentru preg\xc4\x83tire artistic\xc4\x83 n-am f\xc4\x83cut. Ideea scenei mi-a venit dintr-un complex psihic. Eram b\xc3\xa2lb\xc3\xa2it, miop, coco\xc8\x99at._NEWLINE_Pentru mine cea mai grea meserie mi se p\xc4\x83rea a fi cea de actor. \xc8\x98i cum \xc3\xaentotdeauna mi-au pl\xc4\x83cut obstacolele care-\xc8\x9bi pun la \xc3\xaencercare voin\xc8\x9ba, temeritatea, am ales-o. Duritatea \xc3\xaemi este proprie. Sunt adeptul lui Rousseau, c\xc3\xa2nd spune s\xc4\x83 nu-\xc8\x9bi fie ru\xc8\x99ine de defectele tale, de incapacit\xc4\x83\xc8\x9bile tale fundamentale. \xc8\x98i apoi complexul artistic se compune \xc8\x99i din defecte._NEWLINE_\xc3\x8en anul 1953, Sch\xc3\xa4ffer d\xc4\x83 admiterea la Institutul de teatru de la Cluj, la clasa maestrului Braborescu. Se pare c\xc4\x83 era hot\xc4\x83r\xc3\xa2t s\xc4\x83-\xc8\x99i pun\xc4\x83... defectele la \xc3\xaencercare. Dar abandoneaz\xc4\x83 Institutul, pentru Teatrul de p\xc4\x83pu\xc8\x99i \xe2\x80\x94 magnet mai puternic. Dup\xc4\x83 patru ani \xc3\xaens\xc4\x83 dimensiunile reduse aIe scenei devin sufocante \xc8\x99i Sch\xc3\xa4ffer revine pe scena mare._NEWLINE_\xe2\x80\x94 \xc8\x98i ast\xc4\x83zi sunt un fervent admirator al teatrului de p\xc4\x83pu\xc8\x99i \xc8\x99i nu rareori m\xc4\x83 g\xc3\xa2ndesc nostalgic la \xc8\x99coala de foarte bun\xc4\x83 calitate care a constituit-o pentru mine._NEWLINE_Scena_NEWLINE_De Teatrul de stat de limb\xc4\x83 german\xc4\x83 de la Timi\xc8\x99oara, despre care Sch\xc3\xa4ffer spune c\xc4\x83 i-a adus \xc2\xabprimele \xc8\x99i poate cele mai frumoase bucurii de actor\xc2\xbb, numele lui se leag\xc4\x83 cu 47 de roluri. A jucat \xc3\xaen \xc2\xabHo\xc8\x9bii\xc2\xbb, \xc2\xabSperjurul\xc2\xbb, \xc2\xabOameni care tac\xc2\xbb, \xc2\xabExplozie \xc3\xaent\xc3\xa2rziat\xc4\x83\xc2\xbb, \xc2\xabSurorile Boga\xc2\xbb, \xc2\xabOthello\xc2\xbb, \xc2\xabEgmont\xc2\xbb... Primul pas \xc3\xaen teatrul de limb\xc4\x83 rom\xc3\xa2n\xc4\x83 I-a f\xc4\x83cut purt\xc3\xa2nd haina lui Hora\xc8\x9biu, \xc3\xaen spectacolul \xc2\xabHamlet\xc2\xbb montat de Dan Nasta \xc8\x99i \xc3\xaen rolul lui Tusenbach din \xc2\xabTrei surori\xc2\xbb de Cehov. Apoi joac\xc4\x83 la Teatrul Lucia Sturdza Bulandra din Bucure\xc8\x99ti \xc3\xaen \xc2\xabIntrig\xc4\x83 \xc8\x99i iubire\xc2\xbb \xc8\x99i \xc2\xabCazul Oppenheimer\xc2\xbb._NEWLINE_\xe2\x80\x94 Cu aceast\xc4\x83 pies\xc4\x83 am descoperit teatrul politic. Cred c\xc4\x83 teatrul cu probleme absolut majore este teatrul viitorului. Eu optez pentru el cu toat\xc4\x83 fiin\xc8\x9ba mea \xc8\x99i \xc3\xaemi doresc s\xc4\x83 joc c\xc3\xa2t mai mult \xc3\xaen asemenea piese._NEWLINE_Ocazia nu a \xc3\xaent\xc3\xa2rziat. \xc3\x8en stagiunea prezent\xc4\x83, Sch\xc3\xa4ffer interpreteaz\xc4\x83 rolul lui Robespierre din piesa \xc2\xabMoartea lui Danton\xc2\xbb de Georg B\xc3\xbcchner._NEWLINE_\xe2\x80\x94 Omul Robespierre, Robespierre geniul revolu\xc8\x9biei franceze, m-au fascinat dintotdeauna. Pentru mine el este personajul cel mai pregnant din istoria modern\xc4\x83. \xc8\x98tia\xc8\x9bi c\xc4\x83 la Paris, nu este nicio strad\xc4\x83 care s\xc4\x83-i poarte numele?_NEWLINE_Ecranul_NEWLINE_\xe2\x80\x94 Pot s\xc4\x83 m\xc4\x83 socotesc unul dintre pu\xc8\x9binii ferici\xc8\x9bi care au avut norocul s\xc4\x83 joace primul rol, cel mai frumos, sub conducerea unui regizor ca Liviu Ciulei._NEWLINE_lat\xc4\x83 o m\xc4\x83rturisire despre rolul de debut al soldatului M\xc3\xbcller din P\xc4\x83durea sp\xc3\xa2nzura\xc8\x9biIor._NEWLINE_\xe2\x80\x94 \xc8\x98i aici s-a produs o coinciden\xc8\x9b\xc4\x83 \xc3\xaentre pasiunile mele literare \xc8\x99i rol. Citisem nuvela lui Rebreanu \xc2\xabI\xc8\x9bic \xc8\x98trul dezertor\xc2\xbb de nenum\xc4\x83rate ori. Pentru mine c\xc4\x83p\xc4\x83tase rezonan\xc8\x9be de poem. Poate era singura... poezie pe care o \xc8\x99tiusem vreodat\xc4\x83 pe dinafar\xc4\x83._NEWLINE_Au urmat roluri \xc3\xaen Runda 6, Tunelul \xc8\x99i mai recent, \xc3\xaen Aceast\xc4\x83 fat\xc4\x83 fermec\xc4\x83toare._NEWLINE_Televiziunea_NEWLINE_Dou\xc4\x83 roluri \xc3\xaen piesele \xc2\xab12 oameni furio\xc8\x99i\xc2\xbb de R. Rose \xc8\x99i \xc2\xabNe\xc3\xaen\xc8\x9belegere\xc2\xbb de A. Camus._NEWLINE_\xe2\x80\x94 Sper s\xc4\x83 mai joc... sper, de\xc8\x99i doresc s\xc4\x83 r\xc4\x83m\xc3\xa2n \xc3\xaen primul r\xc3\xa2nd un actor de teatru. Apreciez foarte mult televiziunea ca modalitate artistic\xc4\x83, pentru c\xc4\x83 ea concretizeaz\xc4\x83 cel mai bine ideea mea despre arta actoriceasc\xc4\x83, care \xc3\xaen primul r\xc3\xa2nd nu trebuie s\xc4\x83-\xc8\x99i piard\xc4\x83 farmecul efemerului. Filmul \xc3\xae\xc8\x9bi fixeaz\xc4\x83 fiecare gest, \xc3\xaen teatru \xc3\xae\xc8\x9bi \xc3\xaembog\xc4\x83\xc8\x9be\xc8\x99ti rolul \xc3\xaen fiecare sear\xc4\x83, la televiziune \xc3\xaens\xc4\x83 spectacolul tr\xc4\x83ie\xc8\x99te numai c\xc3\xa2t emisia \xc8\x99i dispare odat\xc4\x83 cu ea. Este ca dragostea, e real\xc4\x83 numai c\xc3\xa2t exist\xc4\x83._NEWLINE_De la o \xc3\xaentrebare la alta_NEWLINE_\xe2\x80\x94 Indiferent dac\xc4\x83 v\xc4\x83 afla\xc8\x9bi pe terenul teatrului, sau al ecranului mare sau mic, care este sentimentul cu care \xc3\xaent\xc3\xa2mpina\xc8\x9bi un nou rol?_NEWLINE_\xe2\x80\x94 M\xc4\x83 \xc3\xaengrijoreaz\xc4\x83. \xc3\x8emi transmite panic\xc4\x83 \xc3\xaen fa\xc8\x9ba complexit\xc4\x83\xc8\x9bii \xc8\x99i a posibilit\xc4\x83\xc8\x9bilor de a-I aborda. \xc3\x8en meseria noastr\xc4\x83, factorul cel mai captivant este fantezia care te poate conduce peste orice bariere, dar limitele noastre individuale sunt at\xc3\xa2t de mari, \xc3\xaenc\xc3\xa2t uneori \xc8\x9bi-ai dori o for\xc8\x9b\xc4\x83 de magician ca s\xc4\x83 ajungi s\xc4\x83 dai rolului tot ceea ce \xc8\x9bi-a sugerat la primele lecturi._NEWLINE_\xe2\x80\x94 Cine sau ce anume v-a influen\xc8\x9bat \xc3\xaen mod deosebit \xc3\xaen cariera artistic\xc4\x83?_NEWLINE_\xe2\x80\x94 Nimic mai mult ca \xc3\xaent\xc3\xa2lnirea cu Liviu Ciulei. \xc8\x98i strada. Drumul ca simbol al c\xc4\x83ut\xc4\x83rilor pelerinului. Strada, ca simbol al diversit\xc4\x83\xc8\x9bii, al aparen\xc8\x9belor, al neprev\xc4\x83zutului, al tragicului, al renun\xc8\x9b\xc4\x83rii, al dragostei. \xc2\xabStrada\xc2\xbb pe care o privesc \xc3\xaentotdeauna cu ochii larg deschi\xc8\x99i._NEWLINE_\xe2\x80\x94 Ce reprezint\xc4\x83 teatrul \xc8\x99i filmul pentru dumneavoastra?_NEWLINE_\xe2\x80\x94 Existen\xc8\x9b\xc4\x83._NEWLINE_\xe2\x80\x94 Ce preferin\xc8\x9be ave\xc8\x9bi \xc3\xaen materie de:_NEWLINE_Poezie: \xe2\x80\x94 To\xc8\x9bi poe\xc8\x9bii care stau \xc3\xaen orbita lui Rilke \xc8\x99i Ion Barbu, care pentru mine reprezint\xc4\x83 cei doi poli \xc3\xaen jurul c\xc4\x83rora graviteaz\xc4\x83 poezia rom\xc3\xa2neasc\xc4\x83 modern\xc4\x83 \xc8\x99i cea german\xc4\x83._NEWLINE_Proz\xc4\x83: \xe2\x80\x94 Am fost \xc3\xaentotdeauna un pasionat cititor. lubesc mult clasicii literaturii: G\xc3\xbcnther Grass \xc8\x99i Faulkner se plaseaz\xc4\x83 \xc8\x99i ei printre preferin\xc8\x9bele mele. Acum citesc mult Eugen Barbu. \xc8\x98i \xc3\xaemi place._NEWLINE_Muzic\xc4\x83: \xe2\x80\x94 Nu ascult niciodat\xc4\x83 muzic\xc4\x83 u\xc8\x99oar\xc4\x83, poate \xc8\x99i din teama c\xc4\x83 ar de\xc8\x99tepta \xc3\xaen mine un sentimentalism pe care \xc3\xael ur\xc4\x83sc, pentru c\xc4\x83 \xc3\xael consider o piedic\xc4\x83 \xc3\xaen g\xc3\xa2ndirea artistic\xc4\x83. Muzica simfonic\xc4\x83 ocup\xc4\x83 un loc esen\xc8\x9bial \xc3\xaen preocup\xc4\x83rile mele. Ea r\xc4\x83m\xc3\xa2ne fenomenul artistic cel mai pur. Chiar dac\xc4\x83 m\xc4\x83 sperie un Sch\xc3\xb6nberg sau m\xc4\x83 dep\xc4\x83\xc8\x99e\xc8\x99te un Webern nu pot s\xc4\x83 m\xc4\x83 lipsesc de ei. \xc8\x98i totu\xc8\x99i Beethoven e sublim. De\xc8\x99i sunt mai aproape de Liszt ca structur\xc4\x83._NEWLINE_Am avut \xc3\xaen fa\xc8\x9ba noastr\xc4\x83 un Sch\xc3\xa4ffer sincer, modest, av\xc3\xa2nd \xc3\xaens\xc4\x83 orgoliul defectelor. Un Sch\xc3\xa4ffer care-\xc8\x99i intuie\xc8\x99te rolurile cu subtilitate \xc8\x99i fort\xc4\x83, care-\xc8\x99i d\xc4\x83ruie\xc8\x99te g\xc3\xa2ndurile prin vorbe \xc8\x99i gesturi. Un Sch\xc3\xa4ffer sentimental care vrea s\xc4\x83 fie lucid \xc8\x99i care \xc8\x99i-a propus s\xc4\x83 devin\xc4\x83 un actor cerebral tocmai pentru c\xc4\x83 la \xc3\xaenceputul carierei sale a fost prea adesea numit \xc2\xabun actor eminamente sensibil\xc2\xbb. \xc8\x98i din curiozitatea unei confrunt\xc4\x83ri cu p\xc4\x83rerile noastre, i-am adresat o ultim\xc4\x83 \xc3\xaentrebare:_NEWLINE_\xe2\x80\x94 Ce v\xc4\x83 caracterizeaz\xc4\x83 \xc3\xaen via\xc8\x9b\xc4\x83, \xc3\xaen profesiune?_NEWLINE_\xe2\x80\x94 Capriciul._NEWLINE_\xe2\x80\x94 S\xc4\x83 fie oare a\xc8\x99a?_NEWLINE_(revista Cinema nr. 12, decembrie 1966)_NEWLINE_====================================================_NEWLINE_Familie\xc2\xa0:  A fost c\xc4\x83s\xc4\x83torit cu actri\xc8\x9ba rom\xc3\xa2n\xc4\x83 Adela M\xc4\x83rculescu.'